
PREDGOVOR 


Sedam godina nakon prvoga izdanja pojavljuje se i drugo, dopunjeno izdanje 
knjige-vodiča Grkokatolička katedrala Presvetoga Trojstva i biskupska rezidencija 
u Križevcima. Zahvaljujući poticaju č.m. Irene Smičiklas i s. Pulherije Drkušić, sestara 
bazilijanki Hrvatske viceprovincije, poduhvatio sam se odgovorne zadaće dopuniti 
prvo izdanje koje je naišlo na pozitivni odjek u čitatelja. Prigoda mi je zahvaliti 
svima koji su mi pomogli u pisanju drugoga izdanja, a napose s. Zinoviji Danici 
Kolić RSBV na popisu pokojnih biskupa, svećenika i sestara na križevačkom groblju. 
Zavaljujem recenzentima mr.sc. Renati Husinec, predsjednici ogranka Matice hrvatske 
Križevci, č.m. Ireni Smičiklas i mr.sc. Nikoli Nini Kekiću, rektoru Grkokatoličkoga 
sjemeništa u Zagrebu i dekanu Stolnoga dekanata Križevačke biskupije na korisnim 
savjetima i pomoći pri oblikovanju konačne verzije knjige. Hvala Jeleni Ivanišević 
na lekturi teksta. 

U Zagrebu, 6. lipnja jubilejske godine Gospodnje 2000. 


Autor 





GRKOKATOLICI 


Grkokatolici su katolici bizantsko-slavenskoga obreda koji, zajedno s katolicima 
drugih istočnih obreda i rimokatolicima, pripadaju jednoj, svetoj, katoličkoj ( sabornoj ) 
i apostolskoj Crkvi kojoj je poglavar Sveti Otac. 

Grkokatolici u Hrvatskoj pripadaju Križevačkoj biskupiji, eparhiji , koja 
obuhvaća prostor bivše Jugoslavije. Danas je križevački biskup, vladika, msgr. 
Slavomir Miklovš (1983.). 

Godine 1777. papa Pio VI. (1775.-1799.), bulom Charitas illa, ustanovio je 
samostalnu grkokatoličku biskupiju sa sjedištem u Križevcima. Godine 1852. 
Križevačka biskupija postala je sastavnicom Zagrebačke metropolije. Zagrebački 
nadbiskup i metropolit msgr. Josip Bozanić (1997.) je i grkokatolički metropolit. 
Godine 1978. Križevačka je biskupija podijeljena u četiri vikarijata, arhijerejska 
namjesništva: Žumberački sa stolnim i žumberačkim dekanatom kojemu pripadaju i 
grkokatolici iz Slovenije, Vojvođanski, Bosansko-slavonski i Makedonski vikarijat. 

Dogmatska, moralna i teološka učenja grkokatolika jednaka su onima Katoličke 
Crkve. Razlika je jedino u tome što se grkokatolici služe bizantsko-slavenskim obredom, 
jednim od najrasprostranjenijih istočnih obreda, koji se također koristi i u pravoslavnim 
Crkvama različitih slavenskih i drugih naroda. Grkokatolici se križaju s tri prsta. Dijete 
odmah nakon Krštenja prima Miropomazanje. Oženjeni grkokatolik može biti zaređen 
za svećenika, dok se grkokatolički svećenički kandidat može ženiti prije podđakonskoga 
ređenja. Na liturgiji se rabi kvasni kruh, a pričest se dijeli pod obje prilike, kruha i vina. 

Središnji dio života grkokatolika je liturgija, kojih u bizantsko-slavenskomu 
obredu ima tri. Najčešće se služi Liturgija sv. Ivana Zlatoustoga. Deset puta godišnje 
služi se Liturgija sv. Bazilija Velikoga, a u Velikomu postu ( Četrdesetnici ) služi se 
Liturgija pretposvećenih darova. Posljednja, za razliku od prethodne dvije, nema 
Pretvorbe. Na njoj se za pričest koriste euharistijski darovi posvećeni na liturgiji 
prethodne nedjelje. Osim liturgije, u grkokatoličkim crkvama služe se i različita druga 
istočna bogoslužja: jutrenja, večernja, moleben i t.d. Od bizantskih vremena u 
bogoslužjima se koristio grčki jezik, a od vremena slavenskih apostola sv. Ćirila i 
Metoda crkvenoslavenski jezik. Nakon Drugoga vatikanskog sabora u liturgiju i druga 
bogoslužja uvodi se narodni jezik, dok je crkveno pjevanje u bizantsko-slavenskomu 
obredu sačuvalo crkvenoslavenski jezik. 

Grkokatolička crkva, usmjerena u pravcu istok-zapad, ima oltar na istoku. U 
svetištu lijevo od oltara nalazi se proskomidikon, stolić za pripravu euharistijskih 
darova. Svetište je od lađe, hrama vjernih, odijeljeno ikonostasom, pregradom na 
kojoj se nalazi niz ikona s motivima iz Svetoga pisma. U sredini ikonostasa nalaze se 
dvokrilna carska vrata, dveri, a sa svake strane jednokrilna đakonska vrata. U sredini 
hrama vjernih nalazi se tetrapod, stolić s ikonom blagdana ili sveca, pred kojom se 

vjernik dužan pokloniti, poljubiti ju i prekrižiti nakon ulaska i prije izlaska iz crkve. 
Klupe su smještene uz zidove. Liturgija se služi u svetištu, a primanje sakramenata, 
svetih tajni, obavlja se u lađi, osim svećeničkog reda i bolesničkog pomazanja. 

Povijesno gledano grkokatolici u Hrvatskoj i drugim zemljama rezultat su 
pravovjerja s Katoličkom Crkvom. Prva unija u Hrvatskoj bila je godine 1611. u 
samostanu (manastiru) sv. Arkanđela Mihajla u Marči, nedaleko Kloštar Ivanića. Iste 
godine vladika Simeon Vratanja (161 1.-1632?) ispovijedio je katoličku vjeru u Rimu 
u nazočnosti kardinala Roberta Bellarmina (1542.-1621.). 

Grkokatolici su manjima u Katoličkoj crkvi koja je pravno uredila njihov položaj 
Dekretom o Istočnim Katoličkim Crkvama (1964.). 

IZ PROŠLOSTI GRADA KRIŽEVACA 

Ime Križevci prvi se puta spominje godine 1193., kada se u jednoj ispravi 
hrvatsko-ugarskoga kralja Bele III. (1172.-1196.) navodi i comes curialis de Cris, 
odnosno župan. Godine 1209. spominje se naselje Crisiensis locus, a 1223. i sama 
utvrda Castrum Cris u kojoj je stolovao križevački župan. Utvrdi je pripadalo i okolno 
područje u kojemu su stanovali jobagioni, njezini podložnici. Ban Stjepan organizirao 
je uz križevačku utvrdu naselje doseljenika dajući mu 24. travnja 1252. povlasticu 
slobodnoga grada, libera villa, kakvu su već uživali Nova Ves u biskupskom Zagrebu 
i zagrebački Gradec. Stanovnici su time dobili pravo izbora suca, maior villae, koji je 
sudio sve parnice. Grad je bio izuzet od vlasti križevačkoga župana, ostajući podložan 
banskomu sudu kao drugostupanjskom organu. Ban ih je oslobodio plaćanja kolekte, 
ali mu je svaka kuća plaćala godišnje 40 denara i ubirao je trećinu prihoda s tjednih 
sajmova koji su se održavali utorkom. Građani su dobili pravo raspolaganja imovinom 
i slobodnog seljenja. Banje dopustio useljavanje novih stanovnika, ali je zatražio da 
se kmetovi ne primaju. Bansku povlasticu Križevcima potvrdio je i hrvatsko-ugarski 
kralj Bela IV. (1235.-1270.) bulom iz 1253. Uz postojeće naselje u 14. se stoljeću 
razvija Donji križevački grad, Inferior civitas Crisiensis, dok se staro naselje počelo 
nazivati Gornji križevački grad, Superior civitas Crisiensis. Godine 1405. hrvatsko- 
ugarski kralj Sigismund Luksemburški (1368.-1437.) dao je Donjemu gradu povlasticu 
slobodnoga kraljevskoga grada. Stanovnici toga naselja dobili su pravo izbora suca i 
prisežnika, punu sudsku autonomiju s pravom priziva na meštra kraljevskih komomika. 
Donji je grad godišnje uplaćivao 40 forinti u kraljevu blagajnu, a svaki je obrt morao 
poklanjati kraljevskim dvorjanicima po jedan proizvod. Ako je kralj prolazio kroz 
grad građani su ga bili dužni ugostiti ručkom i večerom. Istom poveljom Donjemu je 
gradu dopušteno da se ogradi bedemom. Tijekom naredna dva i pol stoljeća izbijali 
su sukobi između Gornjega i Donjega križevačkog grada. Početkom 16. stoljeća Donji 
je grad bio dvostruko veći od Gornjega. Kada je godine 1614. Gornji grad počeo 
upotrebljavati isti pečat kao i Donji započela je između njih dugotrajna parnica. 

Hrvatsko-ugarski kralj Leopold II. (1747.-1792.) riješio je spor godine 1670. tako da 
je Gornji grad trebao u svoj pečat stavljati jedan, a Donji grad dva križa. Godine 
1671. donio je odluku da se obje općine, in unum corpus unire , moraju sjediniti 
izborom zajedničkog senata, suca i drugih organa, ali ta odluka nije oživotvorena. 
Tek godine 1752., odlukom hrvatsko-ugarske kraljice Marije Terezije (1717.-1780.), 
obje su općine ujedinjene i nova je zajednička općina dobila svoj statut. Križevci su 
već u Srednjem vijeku postali upravno središte Velike križevačke županije. U tom su 
razdoblju u gradu održane broj županijske skupštine i mnogobrojni hrvatski (slavonski) 
sabori, među kojima je poznati “Krvavi sabor” 1397. na kojemu je, po nalogu kralja 
Sigismunda, pogubljen Stjepan Lacković s pristašama. 

Sredinom 16. stoljeća, nakon što su okolicu Križevaca opustošili Turci, 
obnovljena je križevačka tvrđava u koju je došla krajiška posada. Grad je postao 
sjedište Križevačke kapetanije, a u 18. stoljeću Križevačke pukovnije. Od 16. stoljeća 
započinju sukobi križevačkih općina i krajiških oficira. Krajiški su kapetani 
ograničavali gradsku samoupravu i nametali građanima različita davanja. Godine 
1635., nakon mnogobrojnih tužbi, međusobne odnose gradskih i vojnih vlasti uredilo 
je posebno kraljevsko povjerenstvo, koje je potvrdilo punu samostalnost križevačkih 
općina, a kapetanu je zabranjeno hapsiti građane. Čitavo gradsko područje, osim 17 
zemljišta u Njemačkoj ulici, vraćeno je pod upravu općinskim vlastima, kojima su 
vraćeni prihodi od vinotočja, prodaje mesa i trženja. Unutar bedema tvrđave kapetan 
je i nadalje imao široke ovlasti. Regulacijom međusobnih odnosa iz 1635., koja je 
1687. još jednom potvrđena, sukobi grada i vojnih vlasti nisu prestali, već su 
povremeno izbijali i u 18. stoljeću. Godine 1759. u Križevcima se ponovno nalazi 
sjedište Križevačke županije. Koncem 19. stoljeća Križevačka je županija spojena s 
Bjelovarskom u Bjelovarsko-križevačku županiju. 

Na mjestu današnjega kompleksa križevačke grkokatoličke katedrale i 
rezidencije spominje se godine 1325. samostan redovnika augustinaca s crkvom 
posvećenom Blaženoj Djevici Mariji. 

Godine 1539. Turci su spalili Gornji grad i opustošili augustinski samostan i 
crkvu. Augustinci u to vrijeme zauvijek napuštaju Križevce. 

Godine 1 627. zagrebački biskup Petar II. Domitrović (1611.-1 628.), uz dozvolu 
austrijskoga cara Ferdinanda II. (1578.-1637.) predaje ruševine augustinskoga 
samostana i gotičke crkve franjevcima. Oni grade novi samostan i crkvu u baroknom 
stilu. U franjevačkom samostanu, na istočnoj strani prizemlja nalazila se ljekarna i 
laboratorij, te soba za stanovanje ljekarnika. Godine 1732. bila je to jednokatna, a 
1786. dvokatna građevina kvadratnoga tlorisa s unutrašnjim dvorištem. Iz godine 
1803. sačuvan je plan s rasporedom svih prostorija. Pročelje je bilo raščlanjeno s 
deset prozora, s otvorima jednostavno profiliranim i polukružnim završnim portalom 
s pokrajnjim pilastrima iznad kojih se dizao trokutasti zabat. 

9 


Godine 1777. papa Pio VI. izdao je bulu Charitas illa kojom je ustanovio 
samostalnu grkokatoličku biskupiju sa sjedištem u Križevcima. Križevačka biskupija 
(eparhija) nasljednica je ranije Marčansko-Svidničke biskupije od vremena Unije iz 
godine 1611. Tadašnji grkokatolički biskup Bazilije Božičković (1759.-1785.) 
imenovan je za prvoga biskupa novoosnovane Križevačke biskupije. Danas ona 
okuplja sve katolike bizantsko - slavenskoga obreda u Hrvatskoj i zemljama bivše 
Jugoslavije. 

Nakon ukinuća franjevačkoga samostana u Križevcima od strane austrijskoga 
cara Josipa II. (1741.-1790.) godine 1786. crkva i samostan služe u vojne svrhe. 
Godine 1791. obje zgrade dodijeljene su novoosnovanoj grkokatoličkoj Križevačkoj 
biskupiji za katedralu i rezidenciju. 

Preuređenje crkve za potrebe bogoslužja bizantsko-slavenskoga obreda 
započelo je u vrijeme križevačkoga biskupa Jozafata Bastašića (1787.-1793.). Obnovu 
je dovršio križevački biskup Silvestar Bubanović (1794.-1810.). Crkva je u tu svrhu 
uređena i posvećena godine 1798. Za vrijeme te obnove uklonjene su dvije pobočne 
kapele sv. Antuna uz svetište i Lauretanske Majke Božje uz lađu. Biskupsko sjedište 
premješteno je iz obližnjega Gornjeg Tkalca u Križevce godine 1801. Otada u 
Križevcima stoluju križevački biskupi sve do Gabrijela Bukatka (1952.-1981.) koji 
od 1966. stoluje u Zagrebu. 

Za vrijeme grkokatoličkoga biskupa Konstantina Stanića (1814.-1830.) 
podignut je drugi kat rezidencije po nacrtima zagrebačkoga graditelja Bartola 
Felbingera (1785.-1871.). 

Značajna obnova biskupske rezidencije u klasicističkomu stilu obavljena je za 
vladike Gabrijela Smičiklasa (1834.-1856.). Dograđen je portik s terasom na ulazu u 
rezidenciju i altana na južnoj strani uz konzistorijalnu dvoranu. Planove je izveo 
zagrebački graditelj Aleksandar Brdarić (1813. ili 1814.-1872.), a radove, u razdoblju 
1841.-1845., varaždinski graditelj Franjo (Franciscus) Arnold (oko 1805.-1870.). 

Biskup Ilija Hranilović (1883.-1889.) dao je obnoviti unutrašnjost rezidencije i 
postaviti željeznu ogradu uzduž rezidencije i katedrale. 

Godine 1895. vladika Julije Drohobecki (1891.-1920.) započeo je i završio 
godine 1897 temeljitu obnovu i preuređenje katedrale po nacrtima zagrebačkoga 
arhitekta Hermana Bollea (1845.-1926.). Umjetnički savjetnik u obnovi bio mu je 
Izidor Kršnjavi (1845.-1927.) koji je u to doba bio predstojnik Odjela za bogoštovlje 
i nastavu (1891.-1896.). On je za taj rad angažirao najpoznatije hrvatske slikare onoga 
vremena: Celestina Medovića, Belu Čikoša-Sesiju, Ivana Tišova, Ferdu Kovačevića 
i Josipa Bauera. U obnovi je sudjelovala i Obrtna škola iz Zagreba i domaći majstori. 
Katedrala je obnovljena u neogotičkomu stilu uz dodana obilježja bizantskoga stila 
radi prilagodbe bogoslužju bizantsko-slavenskoga obreda, ikonostas i pjevnice. 
Katedralu je svečano posvetio biskup Drohobecki 27. lipnja 1897. Godine 1993. 
Križevčani su se odužili nepravedno zaboravljenom biskupu Drohobeckom nazvavši 

zapadnu ulicu nasuprot katedrale Ulicom biskupa Julija Drohobeckoga. 

Za vrijeme vladike Dionizija Njaradija (1920.-1940.) obavljeni su radovi na 
popravci i uređenju katedrale. Prilikom popravka poda u soleji pronađena je zarušena 
kripta i u njoj 33 kostura, vjerojatno redovnika augustinaca i franjevaca. Kripta je 
obnovljena kako bi poslužila kao grobnica križevačkih biskupa. Akademski slikar 
Miljenko Gjurić (1894.-1945.) obnovio je u katedrali zidne slike. 

Za vrijeme Drugoga svjetskog rata (1942.-1943.) vladika (1942.-1946.) Janko 
Šimrak (1883.-1946.), uz stručno vodstvo arhitekta Stjepana Podhorskoga (1875.- 
1945.), dao je provesti u katedrali vodoravnu izolaciju tehnikom provjetrivanja s dva 
velika vjetrila. Biskup Šimrak povjerio je slikarici i restauratorici Stanislavi Deklevi 
(18947-1970.) obnovu slika na ikonostasu, propovjedaonici, tetrapodu, sjedištima i 
ukrasa na stupovima. Obnovljene su klupe u katedrali, namještaj u sakristiji, te 
pozlaćeni liturgijski predmeti i rezbarije. Biskup Šimrak uredio je arhiv i knjižnicu, 
te osnovao biskupijski muzej. Dne 31. listopada 1943., na blagdan Hrista Carja (Krista 
Kralja), svečano je posvetio obnovljenu katedralu. 

Od godine 1966. križevački biskup stoluje u Zagrebu, u kuriji na adresi Kaptol 

20 . 

Dne 17. svibnja 1979. potpisan je ugovor između Ordinarijata Križevačke 
eparhije i Vrhovne uprave reda sestara sv. Bazilija, na temelju kojega su sestre Hrvatske 
viceprovincije postale službene čuvarice katedrale i rezidencije, tih najvećih svetinja 
grkokatolika u domovini. Otada započinju radovi na obnovi i popravku oštećene 
katedrale i rezidencije. Od godine 1990. sestre bazilijanke su čuvarice katedrale i 
samo prvoga kata rezidencije, gdje se nalaze muzej, konzistorijalna dvorana, biskupske 
sobe, knjižnica i pismohrana te prostorije za sestre. Preostali dio rezidencije su 
zaposjeli, dozvolom vladike Slavomira, pripadnici katoličkoga pokreta Djela Marijina 
(Pokret fokolara) za potrebe svojega djelovanja 

KATEDRALA 


Katedrala Presvetoga Trojstva jednobrodna je crkva s tlorisom u obliku križa. 
Duga je 38 metara, široka u lađi 8,5 m, a u križu 15,5 m. Crkva je visoka 15 m, a 
toranj 46 m. 


TORANJ 

Stari barokni toranj obnovio je H. Bolle u neogotičkom stilu. U tornju se nalazi 
sat s natpisom STV. 449 1 POGAČNIK GORNJE KRANJSKO PODNART 1897. 

U zvoniku se nalaze četiri zvona: 

- veliko zvono potječe iz stare franjevačke crkve. Izliveno je godine 1754., a 
preliveno 1852. u Zagrebu u livnici Henrika Degena (1801.-1861.). Posvećeno je sv. 
Baziliju Velikomu i sv. Ivanu Zlatoustomu. 

- srednje zvono preneseno je iz spomen-crkve Navještenja Marijina u Pribiću. 
Izliveno je u Bečkomu Novom Mjestu godine 1912. u livnici Maxa Samasa (No. 
3928) i nosi natpis na crkvenoslavenskomu jeziku Ja Ivan: glas onoga koji viče u 
pustinji. Pokajte se! 

- malo zvono nabavio je grkokatolički svećenik Andrija Segedi (1862.-1920.) 
i nosi broj 113-1918. 

- najmanje zvono je izliveno u Zagrebu godine 1749. i nosi natpis Sv. Nikola, 
moli za nas! 

PROČELJE 

Za vrijeme obnove godine 1895. katedrala je produžena za lođu s tri luka koje 
drže četiri kamena i tri stupa od crvenoga mramora. Gornji dio pročelja ukrašen je 
mozaikom Sveta Trojica koji je izradila tvrtka Glasmalerei Anstalt Alberta Neuhausera 
(1832.-1901.) iz Innsbrucka. Na vrhu pročelja nalazio se kameni križ koji se tijekom 
vremena srušio. 


PREDVORJE 

Predvorje je odijeljeno od crkvene lađe dvokrilnim vratima u sredini i s dvoja 
jednokrilna vrata sa svake strane. U njemu se nalaze dvije slike hrvatskoga slikara 
Josipa Bauera (1845.-1916.): lijevo Prva Petrova propovijed i krštenje prvih kršćana 
na Duhove , a desno Izgon Adama i Eve iz raja. Nekada je u predvorju s lijeve strane 
stajala krstionica, a desno Božji grob. 

CRKVENA LAĐA 

Lađa katedrale podijeljena je u tri dijela. 

Iznad donje lađe nalazi se pjevalište (kor) koje počiva na četiri kamena stupa. 
Iznad dva srednja stupa, na ogradi pjevališta u tondima, nalaze se dvije okrugle zidne 
slike koje prikazuju likove najpoznatijih himnografa bizantskoga obreda: lijevo je 
Sv. Efrem Sirski (oko 306.-373.), a desno Sv. Roman Slatkopojac (6. st.), koje je 
vjerojatno naslikao Marko Peroš (1870.-1949.). Iznad vrata koja vode s pjevališta na 
terasu je vitraj s tekstom Iže heruvimi. Na stropu pjevališta nalazi se metalni luster. 

Na desnom zidu donje lađe, iznad vrata koja vode u rezidenciju, nalazi se 
zidna slika Ivana Tišova (1870.-1928.) Isusov mesijanski ulazak u Jeruzalem 
(Cvjetnica) iz godine 1896. Njezina replika, ulje na platnu iz 1897., nalazi se na 
desnomu zidu pjevališta u Konkatedralnoj crkvi sv. Ćirila i Metoda u Zagrebu. 

Na lijevom zidu ispod pjevališta pričvršćena je nadgrobna ploča s groba biskupa 
Bazilija Božičkovića prenesena iz Gornjega Tkalca godine 1985. Na donjem dijelu 
ploče uklesan je tekst: Ova ploča zajedno sa zemnim ostacima dopremljena je sa 
Tkalca u Križevce 1985. o 200. godišnjici smrti istog biskupa. 

Na desnom zidu je ploča s imenima osoba pokopanih u Katedrali i tekstom: 
U kripti ove katedrale očekuju uskrsnuće mrtvih pokojni: 

Gospodu Bogu znani oci i braća augustinci i franjevci od 14. do 18. stoljeća, 

Dr. Silvestar Bubanović, biskup * 1754 +1810 

Dr. Gabre Latković, arhiđakon +1815 

Dr. Konstantin Stanić, biskup *1756 +1830 

Marko Badovinac, prepošt * 1770 +1850 

Dr. Petar Stić, kanonik *1816 +1852 

Msgr. Gabre Smičiklas, biskup *1783 +1856 

Janko Goleš, prepošt *1806 +1867 

Konstantin Bukvić, kanonik *1803 +1867 

Msgr. Julije Drohobecki, biskup * 1853 +1934 

Dr. Janko Šimrak, biskup *1883 +1946 

S desne strane stoji pokretni drveni Božji grob koji se izlaže na Veliki petak u 
sredini crkve. Nekada su u donjem dijelu lađe za vrijeme liturgije i drugih bogoslužja 
stajale žene. 

Srednji dio lađe odijeljen je od donjega dijela željeznom ogradom s četiri stajaće 
svjetiljke koje je izradio bravarski majstor Đuro (Juraj) Hamel iz Zagreba. Isti majstor 
izradio je veliki luster polijelej u sredini katedrale. Luster je kombinacija metala i 
staklenih kugli, te 16 visećih metalnih pločica sa stražnje strane pozlaćenih i 
ornamentiranih, a s prednje strane oslikanih glavama dvanaestorice apostola i četiri 
evanđelista. Oslikali su ih Josip Bauer i njegova supruga Marija Bauer (1852.-1936.). 
Ispod lustera, u sredini Katedrale, nalazi se stalak tetrapod na kojemu je slika I. 
Tišova Silazak Svetoga Duha iz godine 1898. Na lijevoj strani lađe je provjedaonica 
s vrlo uspjelim likovima sv. Ivana Zlatoustoga , sv. Atanazija Velikoga i sv. Pavla 
Apostola , djela J. Bauera. Na zidu iznad propovjedaonice nalazi se zidna slika I. 
Tišova Isusov govor na gori. Srednji dio lađe niži je od donjega i gornjega dijela 
soleje za petnaestak centimetara. 

U soleji se križaju uzdužna i poprečna lađa. U njoj se, jedno nasuprot drugomu, 
nalaze dva sjedišta koje je izradio stolar Ivan Budicki (1843.-1914.), a uresio slikama 

J. Bauer. Na desnom, biskupskom, sjedištu naslikan je Isus Krist , a iznad nje grb 
biskupa Julija Drohobeckoga. Lijevo, vladarsko, sjedište ima sliku bizantskoga cara 
Konstantina Velikoga koji je godine 313. dao kršćanima slobodu, a iznad nje grb 
Kraljevine Hrvatske, Slavonije i Dalmacije. Za vrijeme bogoslužja namijenjeno je 
svjetovnom vladaru. U sredini soleje, iza tetrapoda, nalazi se okruglo postolje ambon 
s kojega se čitaju liturgijska čitanja, Apostol i Evanđelje te đakonske ektenije. Iza 
ambona, u sredini soleje, nalazi se grobnica križevačkih biskupa Julija Drohobeckoga 
i Janka Simraka. Tu se čuvaju i posmrtni ostaci biskupa Bazilija Božičkovića, preneseni 
iz Gornjega Tkalca godine 1985. prigodom 200. obljetnice njegove smrti, kao i kosturi 
pronađeni prilikom popravka poda. Ispred ikonostasa u sredini soleje u malom lusteru 
gori vječno svjetlo. Jednaki luster se nalazi i u donjem dijelu srednje lađe. Oba lustera 
izradio je obrtnik Tuđi. Na svodu soleje, na pozadini plavoga nebeskog šatora posutog 
zlatnim zvijezdama, naslikao je Celestin Mate Medović (1857.-1920.): Četiri 
evanđelista Ivana, Marka, Luku i Matiju. 

S obje strane soleje nalaze se pjevnice, sjedala za kanonike, a ispred njih su 
dva stojeća željezna svijećnjaka koje je izradio Đ. Hamel. Iznad svake pjevnice nalazi 
se pjevalište koje počiva na četiri bijela kamena stupa povezana s tri kružna luka. Na 
njima su oltari i nazivlju se kapelicama. Na desnom pjevalištu, nazvanom biskupska 

kapelica, nalazi se intarzirani retabl s natpisom SIM:PARDON 1770. i kopijom slike 
Majke Božje Žirovicke čiji se izvornik čuva u Rimu. Sliku je godine 1986. restaurirao 
grkokatolički svećenik i akademski slikar Zlatko Latković (1928.-1999.). Pretpostavlja 
se daje slika pripadala biskupu Baziliju Božičkoviću i da je s oltarom prenesena iz 
Gornjega Tkalca. Na oltaru su dva drvena svijećnjaka. Na lijevom pjevalištu je oltar 
sa slikom Sv. Ane , Bogorodice i Isusa. Na stropu iznad lijevoga pjevališta u ovalu je 
slika Mjedena zmija , a iznad desnoga Živi križ Antuna Sitzera. 


IKONOSTAS 

Drveni ikonostas je 
izradio stolar Albert Zorinić, 
a drvorezbarski okvir 
Ljudevit Lovy. Na ikonostasu 
se nalaze sljedeće slike, 
slijeva nadesno: 

Prvi red: Sv. Nikola 
biskup i čudotvorac , na 
sjevernim đakonskim vratima 
Arkanđeo Gabriel, Presveta 
Bogorodica s djetetom 
Isusom , na svetim, carskim , 
vratima Navještenje Marijino , 
Krist Svevladar (Panto- 
krator), na južnim đakonskim 
vratima Arkanđeo Mihael i 
Sv. Ivan Krstitelj , sve radovi 
Ivana Tišova. 

Drugi red: Rođenje 
Isusovo I. Tišova, 
Bogojavljenje (Krštenje 
Isusovo), Posljednja večera i 
Uskrsnuće Isusovo Bele 
Čikoša-Sesije (1864.-1931.), 
Uzašašće Isusovo na nebo C. 
Medovića. Sa svake strane 
nalaze se slike dvaju proroka: 
lijevo Mojsije i David, desno Ezekiel lAron djela Ferde Kovačevića (1870.-1927.). 

Treći red: u sredini ikonostasa Silazak Svetoga Duha, lijevo Sv. Andrija i sv. 
Jakov brat Gospodnji, Sv. Petar i sv. Pavao, a desno Sv. Ivan Evanđelist i sv. Matej , 

Sv. Bartolomej i sv. Filip , sve radovi C. Medovića. 

Četvrti red: u sredini se nalazi slika Sveta Trojica I. Tišova, a sa svake strane su 
slike dvaju apostola: lijevo Sv. Toma i Sv. Tadej , a desno Sv Jakof Alfejev i Sv Šimun 
i tri ovala s prorocima: lijevo Izaija , Jeremija i Habakuk, a desno Malahija , Mihej i 
Daniel. Apostole je naslikao C. Medović, a proroke F. Kovačević. 

U petom redu nalaze se slike B. Čikoša-Sesije: u sredini Isus na križu , lijevo 
Majka Isusova i desno sv Ivan Apostol , a ispod dva ovala s prorocima: Zaharija i 
Jona, rad F. Kovačevića. 

Iznad središnjih, carskih vrata, nalazi se rezbareni grb biskupa Julija 
Drohobeckoga. 

Stari barokni ikonostas iz katedrale darovanje grkokatoličkoj crkvi Svete Trojice 
u Dišniku, odatle je godine 1964. prenesen u grkokatoličku crkvu sv. Jurja u Stoj dragi 
u Žumberku, gdje se i danas nalazi. Ikonostas je dao izraditi opat sv. Pulherije i 
generalni vikar Križevačke biskupije dr. Atanazije Gvozdanović (o. 1743.-1 806.) i 
biskup dr. Silvestar Bubanović (1794.-1810.). 

SVETIŠTE (OLTAR) 

U sredini svetišta nalazi se mramorni žrtvenik {oltar). Na njemu je rezbareno 
svetohranište {kivot) u obliku gotičke crkvice, koje je izradio Vilim Pichler. Sa 
svake strane su tri rezbarena svjećnjaka. Iznad žrtvenika je rezbareni baldahin {nebo) 
koji nose četiri drvena stupa. Izradio ga je I. Budicki. Minijature na ophodnom 
križu i na šest ripida koje stoje iza žrtvenika oslikali su Josip i Marija Bauer. Na 
desnom zidu iznad vrata koja vode u sakristiju nalazi se zidna slika Posljednja 
večera B. Čikoša-Sesije. U liku apostola sv. Ivana prepoznaje se lik biskupa 
Drohobeckoga. Na luku ispred apside nalazi se zidna slika Kalvarija istoga 
umjetnika, a na sjevernom zidu svetišta su slike Abelova smrt i Abrahamova žrtva 
C. Medovića. U sredini svetišta nalazi se jedva vidljiva zidna slika Sv. Ćiril i Metod 
I. Tišova. Ispod slike Kalvarija na desnoj strani zida nalazi se slika Isus u 
Getsemanskom vrtu , a lijevo Skidanje s križa B. Čikoša-Sesije koje su jako oštećene 
i gotovo uništene vlagom. U apsidi su četiri prozora- vitraj a s likovima sv. Jakova 
apostola, biskupa jeruzalemskoga, sv. Bazilija Velikoga, nadbiskupa cezarejskoga, 
sv. Grgura Velikoga (Dvojeslova), pape rimskoga i sv. Ivana Zlatoustoga, 
nadbiskupa carigradskoga , sastavljača liturgija istočnoga obreda. Izrađeni su u 
Innsbrucku u radionici A. Neuhauser i Albert Jele prema Bolleovim nacrtima. Ostali 
vitraji u crkvi su samo ornamentirani. 

Unutrašnjost katedrale sva je urešena vodoravnim geometrijskim uresima, a 
pojedini dijelovi cvjetnim uresima. Svod je modar, posut zvijezdama. Pod je ukrašeni 
keramičkim pločicama. 

SAKRISTIJA 

Sakristija se nalazi desno od svetišta i sačuvala je barokni stil iz franjevačkoga 
razdoblja. U njoj se nalazi oltar s prijestolnim križem, iza kojega je slika Raspeće 
Isusovo (ulje na platnu, veličine 1,49x1,04 m, djelo M. Vrabelya 1896.), ormari, a na 
zidu u okviru plaščanica. Plaščanica je rad I. Tišova, ulje na svili. 


BISKUPSKA REZIDENCIJA 
BISKUPIJSKI MUZEJ 

Muzej je osnovao biskup Janko Šimrak godine 1942. U njemu je izloženo 
liturgijsko posuđe, knjige i odjeća, ikone, slike te predmeti iz ostavštine pojedinih 
biskupa. Na zidovima se nalaze slike: Portret biskupa Julija Drohobeckog (ulje na 
platnu, veličine 2,78x1,62 m, djelo Jose Bužana /1873.-1936./), Portret kanonika 
Dimitrija Nagya (ulje na platnu, veličine 0,59x0,44 m, djelo M. Butorića iz 1940.); 
Portret kanonika Đure Šooša (ulje na platnu, veličine 0,7 1x0,49 m, djelo M. Vrabelya 
iz 1894.); Portret Josipa II. (ulje na platnu, veličine 0,89x0,73 m, djelo nepoznatog 
slikara iz druge polovice 18. stoljeća. Na poleđini slike piše “Restauravit Antonius 
Sitzer 1897. Crisis”) i Portret Marije Terezije (ulje na platnu,, veličine 0,89x0,73 m, 
djelo nepoznatog slikara iz druge polovice 18. stoljeća. Na poleđini slike piše 
“Restauravit Antonius Sitzer 1897. Crisis”). U muzeju se nalaze sljedeće slike: 
Poklonstvo pastira (ulje na bakrenom limu, 0,35x0,27 m, djelo nepoznatog slikara iz 
druge polovice 18. stoljeća); Krštenje Kristovo (ulje na limu, veličina 0,35x0,27 m, 
djelo također nepoznatog slikara iz druge polovice 18. stoljeća); Preobraženje (ulje 
na limu, veličina 0,35x0,27 m, djelo nepoznatog slikara iz druge polovice 1 8. stoljeća); 
Uskrsnuće (ulje na limu, veličina 0,35x0,27 m, djelo nepoznatog slikara iz druge 
polovice 18. stoljeća); Uzašašće Kristovo (ulje na limu, veličina 0,35x0,27 m, djelo 
nepoznatog slikara iz druge polovice 18. stoljeća); Slika sv. Grigorije, sv. Ivan Zlatoustu 
i sv. Vasilije (ulje na bakrenom limu, 0,33x0,26 m, djelo nepoznatog slikara iz druge 
polovice 18. stoljeća); Sv. Paraskeva (tempera na drvu, 0,29x0,23 m, djelo nepoznatog 
slikara iz 18./19. stoljeće); Silazak Svetoga Duha (tempera na dasci, 0,33x0,33 m, 
djelo nepoznatog slikara iz 18./19. stoljeće); Bogorodica s Isusom (ulje na platnu, 
0,36x0,28 m, djelo nepoznatog slikara patkraj 18. stoljeća); Bogorodica s djetetom 
(ulje na dasci, 0,65x0,47 m, djelo nepoznatog slikara potkraj 18. stoljeća) i Bogorodica 
s Isusom (ulje na dasci, 0,49x0,35 m, djelo nepoznatog slikara iz 19. stoljeća). 

Među liturgijskim predmetima nalaze se: Ciborij (rad nepoznatog majstora s 
početka 18. stoljeća. Legura je pozlaćena. Ciborij je visok 0,209 m, 0 baze 0,142 m i 
0 kupe 0,108 m, nedostaje mu poklopac). Kalež (rad nepoznatog venecijanskog 
majstora 17. stoljeća. Srebro je pozlaćeno, lijevano i gravirano. Visina kaležaje 0,1 87 
m, 0 baze 0,1 14 m i 0 kupe 0,088 m). Kalež (rad nepoznatog pojasarskog majstora iz 

18 



sredine 18. stoljeća. Mjed je 
pozlaćena. Visina kaleža je 0,209 m, 
0 baze 0,142 m i 0 kupe 0,108 m. 
Kalež potječe iz Vrlike). Kalež s 
medaljonima od emajla (izradio gaje 
Franz Thaddaus Lang (16937-1773.) 
godine 1753. u Augsburgu. Srebro je 
pozlaćeno, iskucano i lijevano). 
Daronosica (rad bečkog majstora 
Josefa Matzenauera iz druge polovice 
19. stoljeća, srebro je iskucano. Visina 
daronosice je 0,157 m, veličina baze 
0,045x0,074 m). Tu se nalazi i 
petohljebnica, te Evanđelje s 
medaljonima izdano u Moskvi godine 
1796. U muzeju se nalazi i drveno 
svetohranište iz grkokatoličke crkve u 
Dišniku. 

Kalež s medaljonima od emajla 


KONZISTORIJALNA DVORANA 

Dvoranu je uredio biskup Ilija Hranilović, čiji grb nalazimo na bogato urešenom 
stropu i kaminu. Na stropu je i grb Trojedine kraljevine Hrvatske, Slavonije i 
Dalmacije. U dvorani je stilsko pokućstvo, a na zidovima portreti križevačkih biskupa: 
Bazilija Božičkovića (1759.-1785.), Jozafata Bastašića (1787.-1793.), Silvestra 
Bubanovića (1794.-1810.), Konstantina Stanića (1814.-1830.) Gabre Smičiklasa 
(1834.-1856.), Đure Smičiklasa (1857.-1881.) i Ilije Hranilovića (1883.-1889,) koji 
su izrađeni za vrijeme vladike Drohobeckoga. Dalje slijede portreti Julija 
Drohobeckoga (1891.-1920.) po izvorniku J. Bužana koji se nalazi u Muzeju, Dionizija 
Njaradija (1920.-1940.) M. Butorića, Janka Šimraka (1942.-1946.) Slavka Tomerlina 
(1897.-1981.), Gabrijela Bukatka (1952.-1981.), te Slavomira Miklovša (1983.-) 
Roberta Budora (1954.). Na zidovima su i slike: Raspeće Isusovo, Slika sv. Jozafata 
(ulje na platnu veličine 0,97x0,60 m, djelo Špire Tomekovića), Robert kardinal 
Belarmin, Portet pape Pija VI (ulje na platnu, veličine 0,9x0, 6 m, djelo nepoznatog 
slikara iz 18. stoljeća koje potječe iz nekadašnjega franjevačkoga samostana), Portet 
pape Klement XIV (ulje naplatnu, veličine 0,9x0, 6 m, djelo nepoznatog slikara iz 18. 
stoljeća, također iz nekadašnjega franjevačkoga samostana), dvije slike prirode 

austrijske škole i akvarel Križevačka katedrala i rezidencija. 

U dvjema sobama na prvome katu rezidencije nalazi se radna soba s pisaćim 
stolom i policama s knjigama, kao i spavaća soba biskupa Šimraka. 

KNJIŽNICA 

Biskupijska knjižnica bogata je starijim izdanjima iz crkvene povijesti, crkvenih 
otaca, liturgijskih knjiga, kao i biblicističkim, asketičkim, mističkim, moralnim, 
pastoralnim i važnim pravnim djelima, te velikim brojem knjiga gospodarskoga 
sadržaja. Knjige su sakupljene iz različitih izvora: dio knjiga vjerojatno potječe iz 
isusovačke rezidencije na Tkalcu, dio iz knjižnice franjevačkoga samostana, a znatan 
dio iz biskupijskoga središta i manastira u Marči. Dio je knjiga iz Grkokatoličkoga 
sjemeništa u Zagrebu, a lijepi broj iz ostavština biskupa i kanonika Križevačke 
biskupije. Knjige su smještene u ormarima i na policama izrađenim po nacrtu profesora 
Podhorskoga. Tijekom vremena u knjižnici su se našla mnoga djela katoličke i 
pravoslavne književnosti. Tu se nalaze inkunabule, te brojna prva kritična izdanja u 
prekrasnim uvezima istočnih (grčkih) i zapadnih (latinskih) crkvenih otaca, a također 
i protestantske knjige. Ističu se djela tri svetitelja sv. Basilija Velikoga, sv. Ivana 
Zlatoustoga i sv. Grgura Bogoslova. Među ostalim knjigama nalaze se i one koje su 
svojevremeno bile na Indeksu zabranjenih knjiga. Sačuvano je i mnogo knjiga s 
notama, među kojima ijedno izdanje znamenite pjesmarice Cithara octochorda. U 
knjižnici se čuvaju i rukopisi Simeona Čučića (1784.-1828.) kao i mnoštvo knjiga iz 
njegove ostavštine. Posebno je vrijedan zbornik ranih tiskanih radova Jana Panonija 
(Ivana Česmičkoga) objavljenih od 1513. do 1523. O knjižnici je posebno brinuo 
biskup dr. Janko Šimrak. Od vrednijih knjiga spominjemo sljedeće: 

Scriptum pontificale per manus Laurentii de Warasd sub anno Domini millesimo 
cccc tricesimo tertio (Pontifikal ispisan rukom Lovre od Warasda ljeta Gospodnjega 
tisuću četristo trideset treće) - ispisana 1433. 

Ioannes Eremita Cassianus (oko 360.-432.): De institutis cenobiorum. De 
ori gine, causis et remediis vitiorum. De collationibus patrum (Ustanove monaške...) 
- tiskana godine 1485. u Baselu. Inkunabula. 

Pomerium sermonum de tempore - 1489. Inkunabula, naknadno uvezana. Knjiga 
nagovora za nedjelje i svetačke dane. 

Missale Romanum - tiskana godine 1506. u Mletcima u tiskari Nijemca iz 
Kolna Petra Liechtensteina. 

Plutarh iz Heroneje (45.-120.): Životopisi (u latinskom prijevodu) - tiskana 
1516. u Mletcima u tiskari Melkiora Scssa. 

Franciscus Glavinich Istrianin: Czvitszvetih toyeszt sivot szvetih - tiskana 1702. 
u Mletcima. 

Biblia Hebraica - tiskana 1716. u Frankfurtu na Majni. 


20 


Missale Romanum Slavonico idiomate - tiskana 1741. u Rimu u tiskari 
Kongregacije za širenje vjere, a priredio ju je zadarski nadbiskup Matej Karaman 
(1700.-1777.). 

Nicolaus Bion: Mathematische Werck-Schule - tiskana 1741. u Nurnbergu u 
tiskari Petera Konkrada Monatha. Njemački prijevod čuvenog francuskog priručnika. 

Joseph Zanchi S.J.: Fizika - tiskana 1748. u Beču. 

Jobi Ludolfi: Ad Historiam Aethiopiae Commetarius - tiskana 1791. u 
Frankfurtu na Maj ni. 

Matija Petar Katančić (1750.-1825.): De Istro eiusque adcolis commentatio - 
tiskana 1798. u Budimu u tiskari Peštanskoga sveučilišta. Znanstvena studija o Istru 
- Dunavu. 


PISMOHRANA 

Pismohrana čuva biskupijske dokumente i spise iz pojedinih župa, od godine 
1611. do danas. Dokumenti su složeni po cijeloj svojoj širini in falio i mogu se listati 
poput knjige. 

Biskupija posjeduje stilsko pokućstvo koje se osim u rezidenciji u Križevcima 
nalazi i u biskupskoj kuriji u Zagrebu, Kaptol 20. 


Grkokatolička katedrala Presvetoga Trojstva služi i kao župna crkva 
grkokatolicima Križevaca i okolice. Katedralni župnik je o. Dimitrije Zvonimir 
Besermenji (1932.), Račkoga 2, 48260 Križevci, S 048 712 167. 

Crkveni god je na Duhovski ponedjeljak, blagdan Svete Trojice. 

Liturgija se služi nedjeljom i na velike blagdane u 11 sati. 

Katedrala i rezidencija mogu se razgledati u dogovoru sa sestrama bazilijankama 
u rezidenciji, Račkoga 12, 48260 Križevci, ® 048 712 153. 

Samostan sestara bazilijanki, Račkoga 38, 48260 Križevci, ® 048 712 171. 

Prilog I. 

REDOSLIJED MARČANSKIH I KRIŽEVAČKIH BISKUPA 


1611.-1632. 

1632.-1642. 

1642.-1644. 

1644.-1648. 

1648.-1661. 

1663.-1670. 

1671.-1685. 

1685.-1688. 

1689.-1699. 

1700.-1707. 

1707.-1709. 

1709.-1726. 

1727.-1733. 

1734.-1735. 

1738.-1746. 

1751.-1758. 

1759.-1785. 

1787.-1793. 

1794.-1810. 

1814.-1830. 

1834.-1856. 

1857.-1881. 

1883.-1889. 

1891.-1920. 

1920.-1940. 

1942.-1946. 

1952.-1981. 

1983.- 


Simeon Vratanja 
Maksim Predojević (Predović) 
Gabrijel Predojević (Predović) 
Vasilije Predojević (Predović) 
Sava Stanislavić 
Gabriel Mijakić (7-1686.) 

Pavao Zorčić (7-1685.) 

Marko Zorčić (7-1688.) 

Isaija Popović (7-1699.) 

Gabriel Turčinivić (7-1707.) 
Grgur Jugović (7-1709.) 

Rafael Marković (7-1726.) 

Grgur Vučinić (7-1733.) 

Silvestar Ivanović (7-1735.) 

Teofil Pašić (7-1746.) 

Gabriel Palković (7-1759.) 
Vasilije Božičković (1719.-1785.) 
Jozafat Bastašić (1739.-1793.) 
Silvestar Bubanović (1754-1810.) 
Konstantin Stanić (1756-1830.) 
Gabriel Smičiklas (1783.-1856.) 
Gjuro Smičiklas (1815.-1881.) 
Ilija Hranilović (1850.-1889.) 
Julije Drohobecki (1853.-1934.) 
Dionizije Njaradi (1874.-1940.) 
Janko Šimrak (1883.-1943.) 
Gabrijel Bukatko (1913.-1981.) 
Slavomir Miklovš (1934.) 


Prilog II. 

BISKUPI, SVEĆENICI I ČASNE SESTRE POKOPANI NA 
KRIŽEVAČKOM GROBLJU 


I. POLJE LIJEVI RED (slijeva nadesno) 
Gjuro Smičiklas, biskup +1881. 

Ilija Hranilović, biskup +1889. 

Tomo Vidović, kanonik 1834.-1882. 

Stanko Višošević, kanonik, veliki prepošt i generalni vikar 1900.-1972. 

Vasilj Poturičić, veliki prepošt +1887. 

Mihajlo Nikolić, biskupski vikar 1837.-1888. 

Bazilije Bubanović, biskupski vikar 1797.-1853. 

Janko Predojević, kanonik 1800.-1872. 

Maksim Relić, župnik 1859.-1939. 

Mihajlo Latković, kanonik o. 1840.- 1895. 

Nagy Dimitrije, kanonik (1877.-1944.) 

Juraj Hrnjak 1918.-1998. 

I. POLJE DESNI RED (slijeva nadesno) 

Sestre Reda sv. Bazilija Velikoga 
Augustina Smičiklas 1887.-1970. 

Mitrofana Hlatki 1881.-1968. 

Atanazija Komarnicki 1895.-1960. 

Nada Sabo 1896.-1917. 

Danijela Smičiklas 1897.-1917. 

Danijela Sumina 1881.-1979. 
č.m. Marija Smičiklas 1889.-1981. 

Ksenija Šimrak 1924.-1989. 

Pomoćnice: Julijana i Ana 

Dr. Dane Šajatović, kanonik 1868.-1953. 

Ivan Krst. Pavković 1917.-1945.-1994. 

Marta Šimrak, č.s. služevnica D.M. 1913.-1945. 

Janko Heraković, kanonik, veliki prepozit i generalni vikar 1891.-1961. 

Milko Goleš, aktuar 1861.-1941. 

Ilija pl.Radić 1870.-1939. 

III. POLJE LIJEVO (sdesna nalijevo) 

Gjuro Badovinac, kanonik, generalni vikar i veliki prepošt +1906. 

Spiridion Petranović, kanonik 1880.-1958. 

Dane Reba, kanonik 1870.-1922. 

Emil Kocakov, osječki vikar 1870.-1909. 


23 


Marko Stanić, kanonik, kanonik, osječki vikar (1818.) +1878. 

OD GLAVNOG KRIŽA LIJEVO 

Segedi Gavro 

Zlatko Latković 1928.-1999. 

OD GLAVNOG KRIŽA GORE DESNO 

Petar Heraković 1866.-1945. 

dr. Tomo Severović, kanonik 1879.-1951. 

OD GLAVNOGA KRIŽA GORE LIJEVO 
Nikola Badovinac, aktuar 1864.-1935. 

Gjuro Šooš, kanonik 

Dr. Goran Ivanišević 


GRKOKATOLIČKA KATEDRALA PRESVETOGA TROJSTVA 
I BISKUPSKA REZIDENCIJA U KRIŽEVCIMA 

SAŽETAK 

Knjiga-vodič Grkokatolička katedrala Presvetoga Trojstva i biskupska 
rezidencija u Križevcima pruža čitateljima osnovne obavijesti o grkokatolicima u 
Hrvatskoj, prošlosti grada Križevaca i grkokatoličke katedrale i rezidencije. U 
poglavlju Katedrala opisani su toranj, pročelje, predvorje, crkvena lađa, ikonostas, 
svetište (oltar) i sakristija. U poglavlju Rezidencija opisan je biskupijski muzej, 
konzistorijalna dvorana, knjižnica i pismohrana. Na kraju su dane kratke obavijesti. 
U prilogu je i redoslijed križevačkih biskupa i popis biskupa, svećenika i časnih 
sestara pokopanih na križevačkom groblju. 


Dr. Goran Ivanišević 

GREEK CATHOLIC CATHEDRAL OF THE HOLY TRINITY AND 
BISHOP’S RESIDENCE IN KRIŽEVCI 

SUMMARY 

The guidebook Greek Catholic cathedral of the Holy Trinity and bishop s 
residence in Križevci provides basic data about Greek Catholics in Croatia, the past 
of Križevci and Greek Catholic cathedral and residence. In the chapter Cathedral the 
bell-tower, front, vestibule, nave, iconostasion, sanctuary and sacristy are described. 
In the chapter Residence the diocesan museum, consistorial room, library and archives 
are described. Some useful informations are presented too. In appendbc the list of 
Greek Catholic bishops of Križevci diocese, the list of bishops, canons, priests and 
sisters of Saint Basil the Great buried in the cemetery of Križevci are given. 

